钦定古今图书集成/明伦汇编/氏族典/第121卷 > 陈尧佐
## 钦定古今图书集成/明伦汇编/氏族典/第121卷 > 陈尧佐

按《宋史陈尧佐传》：“尧佐字希元，其先河朔人。高祖翔
为蜀新井令，因家焉，遂为阆州阆中人。尧佐进士及
第，历魏县中牟尉，试秘书省校书郎，知朝邑县。会其
兄尧叟使陕西，发中人方保吉罪，保吉怨之，诬尧佐
以事，降本县主簿，徙下邽，迁秘书郎，知真源县，开封
府司录参军事，迁府推官。坐言事忤旨，降通州、潮州。”
召还，直史馆、知寿州，徙庐州。以父疾请归，提点开封
府界事。后为两浙转运副使，徙京西转运使，又徙河
北。母老祈就养，召纠察在京刑狱，为御试编排官，坐
置等误降官，监鄂州茶场。天禧中，河决，起知滑州，造
木龙以杀水怒，又筑长堤，人呼为“陈公堤。”初营永定
陵，复徙京西转运使，入为三司户部副使，徙度支，同
修《真宗实录》。不试中书，特擢知制诰兼史馆修撰，知
通进、银台司，进枢密直学士、知河南府，徙并州。召同
修《三朝史》，代弟尧咨同知开封府。累迁右谏议大夫，
为翰林学士，遂拜枢密副使。以给事中参知政事，迁
尚书吏部侍郎。太后崩，执政多罢，以户部侍郎知永
兴军。过郑，为郡人王“文吉以变事告”，下御史中丞范
讽劾治，而事乃辨。改知庐州，徙同州，复徙永兴军。初，
太后遣宦者起浮图京兆城中，前守姜遵尽毁古碑
碣充砖甓用，尧佐奏敕州县完护之。徙郑州。会作章
惠太后园陵，州供张甚严，赐书褒谕。既而拜同中书
门下平章事、集贤殿大学士。以灾异数见，罢为淮康
军节度使、同中书门下平章事、判郑州，以太子太师
致仕，卒，赠司空兼侍中，谥文惠。尧佐少好学，及贵，读
书不辍，善古隶、八分，为《方丈》字，笔力端劲，老犹不衰。
尤工诗，性俭约，号“知馀子。”